C 342/210
EL
Επίσημη Εφημερίδα της Ευρωπαϊκής Ένωσης
6.9.2022
Πέμπτη 17 Φεβρουαρίου 2022
103. τονίζει την ανάγκη συνέχισης της συνεργασίας και του διαλόγου μεταξύ της ΕΕ και όλων των ενδιαφερόμενων μερών, ειδικότερα των οργανώσεων της κοινωνίας των πολιτών και των συνδικαλιστικών οργανώσεων, στις χώρες δικαιούχους, καθώς και την περαιτέρω βελτίωση της διαφάνειας και του ελέγχου προκειμένου να διασφαλιστεί ότι το ΣΓΠ εκπληρώνει τον στόχο της βιώσιμης ανάπτυξης και χρηστής διακυβέρνησης·
Ψηφιακές τεχνολογίες
104.
υπογραμμίζει τον σημαντικό ρόλο που διαδραματίζουν οι ψηφιακές τεχνολογίες, ιδίως κατά τη διάρκεια της πανδημίας COVID-19· τονίζει ότι οι τεχνολογίες αυτές θα εξακολουθήσουν να εφαρμόζονται σε ολόκληρο τον κόσμο κατά την περίοδο μετά την πανδημία και ότι θα πρέπει να ρυθμιστούν κατάλληλα ώστε να αξιοποιηθεί η ισχύς τους, αποφεύγοντας παράλληλα τις αρνητικές επιπτώσεις τους στα ανθρώπινα δικαιώματα· τονίζει, ειδικότερα, τη σημασία αποτελεσματικών εγγυήσεων για το δικαίωμα στην ιδιωτική ζωή και την προστασία των δεδομένων στα συστήματα μαζικής παρακολούθησης που σχετίζονται με την υγεία, καθώς και της αναλογικής χρήσης τους, η οποία θα πρέπει επίσης να είναι χρονικά περιορισμένη· τονίζει τους προφανείς κινδύνους που ενέχει η χρήση των τεχνικών παρακολούθησης κατά των υπερασπιστών των ανθρωπίνων δικαιωμάτων, των προσωπικοτήτων της αντιπολίτευσης, των δημοσιογράφων, της κοινωνίας των πολιτών και άλλων, ιδίως εφόσον αποτελούν σοβαρό εμπόδιο στην υπεράσπιση των ανθρωπίνων δικαιωμάτων, κίνδυνο για την ιδιωτική ζωή και την ελευθερία της έκφρασης και σοβαρή απειλή για τους δημοκρατικούς θεσμούς· καλεί την ΕΕ να αναπτύξει επειγόντως ένα ισχυρό κανονιστικό πλαίσιο στον τομέα αυτό, ώστε να διασφαλιστεί ότι η χρήση αυτών των τεχνολογιών συμμορφώνεται με τα διεθνή πρότυπα για τα ανθρώπινα δικαιώματα· καλεί την ΕΕ και τα κράτη μέλη της να διασφαλίσουν πλήρη δέουσα επιμέλεια σχετικά με τα ανθρώπινα δικαιώματα και κατάλληλο έλεγχο των εξαγωγών ευρωπαϊκής τεχνολογίας παρακολούθησης και τεχνικής βοήθειας· καλεί την ΕΕ και τα κράτη μέλη να αναλάβουν δεσμεύσεις με τις κυβερνήσεις τρίτων χωρών ώστε να τεθεί τέλος στις καταπιεστικές νομοθετικές πρακτικές της κυβερνοασφάλειας και της αντιτρομοκρατικής νομοθεσίας· ζητεί από την ΕΕ να αναλάβει πρωτοβουλία για την προαγωγή ενός άμεσου, παγκόσμιου μορατόριουμ για την πώληση, μεταβίβαση και χρήση της τεχνολογίας κατασκοπευτικού λογισμικού·
105. σημειώνει τα οφέλη που αποφέρει η αυξημένη χρήση της τεχνητής νοημοσύνης, αλλά τονίζει ότι οι τεχνολογίες πρέπει να αναπτύσσονται, να εφαρμόζονται και να χρησιμοποιούνται υπό ουσιαστική ανθρώπινη εποπτεία, με πλήρη διαφάνεια και διασφαλίζοντας τη λογοδοσία και τη μη διακριτική μεταχείριση, ιδίως για να αποφεύγονται τόσο οι προκαταλήψεις στις αυτοματοποιημένες αποφάσεις όσο και οι παραβιάσεις της προστασίας των δεδομένων·
106. τονίζει τον ζωτικό ρόλο των κοινωνικών πλατφορμών στην προώθηση της ελευθερίας της έκφρασης και της οργάνωσης, αλλά υπογραμμίζει την ανάγκη για κατάλληλες διασφαλίσεις για την πρόληψη, αφενός, της χειραγώγησης, του αδικαιολόγητου περιορισμού ή της αδικαιολόγητης επιμέλειας ή του περιεχομένου των χρηστών, συμπεριλαμβανομένης της αυτοματοποιημένης λογοκρισίας, και, αφετέρου, της διάδοσης της ρητορικής μίσους, των ψευδών ειδήσεων, της παραπληροφόρησης και του σκοπίμως επιβλαβούς περιεχομένου· καλεί την ΕΕ να προτείνει τρόπους για τη διευκόλυνση της διαδικτυακής εργασίας των υπερασπιστών των ανθρωπίνων δικαιωμάτων και την προώθηση της αναγνώρισης της έννοιας ότι η συζήτηση για τα ανθρώπινα δικαιώματα θα πρέπει σε κάθε περίπτωση να προάγεται και να προστατεύεται· χαιρετίζει την έκδοση νέων ενωσιακών κανόνων για τον έλεγχο των εξαγωγών, της μεσιτείας, της τεχνικής βοήθειας, της διαμετακόμισης και της μεταφοράς ειδών διπλής χρήσης·
107. τονίζει ότι η δημοκρατία αντιμετωπίζει αυξανόμενες απειλές μέσω της συγκεκαλυμμένης εξωτερικής χρηματοδότησης, της παραπληροφόρησης και άλλων παρεμβάσεων στο διαδίκτυο, και υπογραμμίζει το γεγονός ότι στα αυταρχικά κράτη το διαδίκτυο και ο κυβερνοχώρος είναι συχνά ο μόνος χώρος χωρίς κρατικό έλεγχο και λογοκρισία των υπερασπιστών των ανθρωπίνων δικαιωμάτων, των ελεύθερων μέσων ενημέρωσης και της φιλοδημοκρατικής αντιπολίτευσης· καλεί την Επιτροπή και το Συμβούλιο να ενισχύσουν την απόκριση και το έργο της ΕΕ ως προς την καθιέρωση διεθνών διασφαλίσεων σχετικά με την παραπληροφόρηση, στις κυβερνοεπιθέσεις και σε άλλες υβριδικές απειλές που προκύπτουν από κακόβουλους ξένους παράγοντες που επιδιώκουν να υπονομεύσουν την ανθεκτικότητα της κοινωνίας και των δημοκρατικών διαδικασιών σε ολόκληρη την ΕΕ, στη γειτονιά μας και πέραν αυτής· τονίζει την ανάγκη να αυξηθεί η δημόσια στήριξη στην έρευνα για νέους τρόπους αντιμετώπισης της διάδοσης ψευδών ειδήσεων·
Θανατική ποινή, βασανιστήρια και άλλες μορφές κακομεταχείρισης
108. επαναλαμβάνει την έντονη αντίθεσή του στη θανατική ποινή λόγω του βάναυσου και μη αναστρέψιμου χαρακτήρα της και καλεί την ΕΕ να εντείνει τις προσπάθειές της για την προώθηση της καθολικής κατάργησής της· υπογραμμίζει ότι το 2020 εμφανίστηκε μια θετική τάση για μορατόριουμ στις εκτελέσεις με σκοπό την πλήρη κατάργηση της θανατικής ποινής, με 123 κράτη να ψηφίζουν υπέρ του ψηφίσματος της Γενικής Συνέλευσης του ΟΗΕ για το θέμα αυτό· εκφράζει, ωστόσο, την έντονη ανησυχία του για τη δραματική αύξηση των εκτελέσεων σε ορισμένες χώρες· ζητεί από την ΕΕ και τα κράτη μέλη της να υπερασπιστούν την κατάργηση σε όλα τα διεθνή φόρουμ και να επιδιώξουν την ευρύτερη δυνατή υποστήριξη αυτής της θέσης·